Pielikums

APSTIPRINĀTS

ar LU 28.02.2025.

rīkojumu Nr. 1-4/100

**LATVIJAS UNIVERSITĀTES**

**informācijas sistēmu, tīklu un resursu Pieņemamas lietošanas NOTEIKUMI**

*Šim dokumentam grozījumu nav*

*Izdoti saskaņā ar*

*Latvijas Universitātes Satversmes 10. punktu.*

1. **Vispārējie noteikumi**
2. Noteikumi nosaka Latvijas Universitātes (turpmāk – LU) informācijas sistēmu, tīklu un resursu atbilstošas un atbildīgas izmantošanas pamatprincipus un pamatnostādnes.
3. Noteikumi attiecināmi uz LU personālu (darbinieki un studējošie) un citiem LU informācijas sistēmu (turpmāk – IS) lietotājiem (turpmāk – lietotāji).
4. Noteikumos lietotie termini:
   1. informācijas sistēma – datu ievadīšanas, uzglabāšanas, apstrādes un pārraidīšanas sistēma, kurā glabātajiem datiem vai informācijai ir paredzēta sistēmas lietotāju pieeja vai kas lietotājiem sniedz informācijas pakalpojumus;
   2. informācijas resursi – LU rīcībā esošas (radītas vai saņemtas) ziņas, fakti vai ziņu un faktu kopums jebkurā tehniski iespējamā fiksēšanas, uzglabāšanas vai nodošanas veidā;
   3. tehniskie resursi – fiziskie serveri un tajos uzstādāmā serveru programmatūra, datu krātuves, gala lietotāju datori, datortīklu aparatūra, komunikāciju līnijas un citi tehniskie līdzekļi, ko izmanto informācijas apstrādei, pārraidei un glabāšanai;
   4. tīkls – sistēma, ko īsteno ar savienotu komponentu kopumu. Šādi komponenti var būt maršrutētāji, centrmezgli, kabeļi, telekomunikāciju kontrolieri, atslēgu sadales centri un tehniskās kontroles ierīces;
   5. tīkla resursi – programmiskais, tehniskais, informacionālais un organizatoriskais datoru tīkla nodrošinājums, kas paredzēts lietotāju uzdevumu risināšanai;
   6. dati – komunikācijai, interpretācijai un apstrādei sakārtota informācija;
   7. ierobežotas pieejamības informācija – tāda informācija, kura ir paredzēta ierobežotam personu lokam sakarā ar darba vai dienesta pienākumu veikšanu un kuras izpaušana vai nozaudēšana šīs informācijas rakstura un satura dēļ apgrūtina vai var apgrūtināt iestādes darbību, nodara vai var nodarīt kaitējumu personu likumiskajām interesēm.

**II. Informācijas sistēmu, tīklu un resursu atļauta un neatļauta lietošana**

1. Lietotāji var izmantot LU informācijas sistēmas, tīklus un resursus likumīgām un ar LU saistītām darbībām, tostarp akadēmiskiem, studiju, administratīviem un profesionāliem mērķiem.
2. Ierobežotas pieejamības informācijas aprite bez tās šifrēšanas ir atļauta tikai LU iekšējā IT infrastruktūrā, kuras saraksts publicēts IT servisa vietnē, sadaļā “Autorizētiem lietotājiem”.
3. Aizliegtas ir šādas darbības, kas ir LU Informācijas drošības politikas pārkāpums:
   1. nesankcionēta piekļuve citu lietotāju kontiem, datiem un sistēmām vai to izmantošana;
   2. LU piešķirto identifikācijas datu (tai skaitā e-pasta konta un individuālā sistēmas lietotāja identifikācijas/autentifikācijas datu) koplietošana vai nodošana citām personām;
   3. traucējumi, tai skaitā tīši vai ļaunprātīgi, informācijas sistēmu vai tīklu normālai darbībai;
   4. neatļauta ierobežotas pieejamības informācijas koplietošana, izpaušana vai grozīšana;
   5. nelikumīgu vai neatļautu materiālu izplatīšana, izveidošana vai glabāšana, ieskaitot materiālus, kas aizsargāti ar autortiesībām;
   6. LU resursu, tai skaitā informācijas resursu, tehnisko resursu un tīklu resursu, izmantošana personiskajam labumam, komercdarbībai vai ar LU nesaistītiem mērķiem bez atļaujas;
   7. programmatūras mainīšana vai neautorizētas programmatūras, it īpaši ļaunatūras, vīrusu vai citas ļaunprātīgas programmatūras, instalēšana vai izplatīšana LU tehniskajos resursos un tīklu resursos;
   8. vīrusu pārbaudes vai ugunsmūra programmatūras apiešana un atinstalēšana LU tehniskajos resursos un tīklu resursos;
   9. portu skenēšana vai sistēmu drošības skenēšana, ja vien tas nav iepriekš saskaņots ar IT servisu un IT drošības pārvaldnieku;
   10. jebkāda veida LU IS, tīkla vai citu LU tehnisko resursu un tīklu resursu darbības novērošana, kas var pārtvert datus, kas nav paredzēti darbinieka datoram (iekārtai), ja vien šī darbība nav daļa no darbinieka darba pienākumiem;
   11. *Honeypots*, *honeynets* vai līdzīgas tehnoloģijas uzstādīšana LU tīklā;
   12. lietotāja autentifikācijas vai jebkura datora, ierīces, tīkla, informācijas sistēmas vai konta drošības pasākumu apiešana;
   13. LU informācijas sistēmās esošo personas datu nodošana personām ārpus LU, ja tas nav lietotāja darba pienākumos;
   14. LU tīklam atļauts pieslēgt tikai legāli ražotas, standarta lietošanai paredzētas iekārtas, kuru izcelsmes avoti ir skaidri zināmi un kas nav izstrādātas vai modificētas hakeru nolūkiem. Iekārtas pieslēdzamas tikai to pieslēgšanai paredzētajās vietās un veidos. Iekārtu, kas neatbilst šai definīcijai, piemēram, unikālu, pašu izstrādātu, eksperimentālu, zinātnisku iekārtu u.tml., pieslēgšana LU tīklam iepriekš saskaņojama ar IT servisa pilnvarotu pārstāvi;
   15. nesankcionēta iekļūšana vai iekļūšanas mēģinājumi telpās vai statnēs/skapjos, kas paredzēti tehnisko resursu un tīklu resursu elementu glabāšanai, ja šie resursi nav nodoti konkrētā lietotāja lietošanā vai pārziņā;
   16. iesaistīšanās darbībās, kas pārkāpj normatīvos aktus.
4. Lietotājam ir pienākums nekavējoties informēt IT servisu, ja ir radušās aizdomas par šo noteikumu neievērošanu vai apdraudējuma rašanos LU IT infrastruktūrai.

**III. LU e-pasta lietošana**

1. Lietotājiem ir šādi pienākumi, izmantojot LU e-pastu:
   1. atbildīgi un ētiski izmantot LU e-pasta kontus oficiālai LU saziņai atbilstoši LU normatīvajiem aktiem un informācijas drošības prasībām;
   2. LU e-pasta kontu izmantot ar LU darbību saistītiem mērķiem;
   3. IS lietotāju pienākums ir izmantot LU piešķirtos identifikācijas datus (tai skaitā e-pasta konta un individuālā sistēmas lietotāja identifikācijas/autentifikācijas datus), jo īpaši studiju procesā, pildot darba pienākumus un LU iekšējā saziņas procesā;
   4. LU e-pasta sistēmu ir aizliegts izmantot, lai veidotu vai izplatītu traucējošus, diskriminējošus vai aizskarošus ziņojumus, kas saistīti ar, piemēram, personas funkcionāliem traucējumiem, ādas krāsu, dzimumu, dzimtes identitāti vai izpausmi, ģimenes stāvokli, izskatu, nacionālo izcelsmi, politiskajiem uzskatiem, reliģiskajām pārliecībām un praksēm, seksuālo orientāciju, sociālekonomisko stāvokli, svaru, vecumu un citām pazīmēm. Tāpat ir aizliegts izplatīt ziņojumus, kas satur pornogrāfiju, nepieklājīgu, vardarbīgu, naidīgu vai kaitējošu saturu. Ja kāds LU darbinieks saņem šāda satura e-pastu no kolēģa, viņam nekavējoties jāziņo par to savam darba vadītājam;
   5. lietotājiem ir aizliegts izmantot trešo pušu e-pasta sistēmas un datu serverus, piemēram, Google, Dropbox, Yahoo, Hotmail utt., lai veiktu ar darba pienākumiem LU saistītu darbību, kas ietver ierobežotas pieejamības informāciju. Šāda saziņa un darījumi jāveic, izmantojot atbilstošus kanālus, izmantojot LU apstiprinātu dokumentāciju;
   6. saprātīga daudzuma LU resursu izmantošana personīgajiem e-pastiem ir pieņemama, taču ar darbu nesaistītais e-pasts ir jāglabā atsevišķā mapē no darba e-pasta. Ķēdes vēstuļu vai izjokošanas e-pastu sūtīšana no LU e-pasta konta ir aizliegta;
   7. lietotāji nesūta nepieprasītus vai neatļautus masveida e-pasta ziņojumus (surogātpastu) un neiesaistās pikšķerēšanā vai citās krāpšanās, kuru pamatā ir e-pasta lietošana;
   8. lietotājiem jāievēro piesardzība, atverot e-pasta pielikumus vai noklikšķinot uz saitēm, lai novērstu ļaunatūras vai citu drošības apdraudējumu izplatīšanos. Ja ir aizdomas par iespējamu ļaunatūras izplatīšanas mēģinājumu, lietotājam par to nekavējoties jāziņo atbilstoši LU Informācijas drošības politikas norādījumiem.
2. Lietotāji e-pasta ziņojumos ierobežotas pieejamības informāciju ir tiesīgi iekļaut LU normatīvajos aktos noteiktā kārtībā. Sūtot ierobežotas pieejamības informāciju ārpus LU, ziņojumu nepieciešams šifrēt.
3. Lietotāji ir atbildīgi par savu LU piešķirto identifikācijas datu (tai skaitā e-pasta konta un individuālā sistēmas lietotāja identifikācijas/autentifikācijas datu) drošību un konfidencialitāti.
4. E-pasta konta piekļuves datu koplietošana ir stingri aizliegta.

**IV. Interneta lietošana**

1. Lietotājiem, izmantojot LU internetu, ir šādi pienākumi:
   1. izmantot internetu atbildīgi, ētiski un saskaņā ar piemērojamiem normatīvajiem aktiem;
   2. lietotāji nedrīkst piekļūt nelikumīgiem, nepiemērotiem vai aizskarošiem materiāliem vai tos lejupielādēt;
   3. lietotāji nedrīkst iesaistīties darbībās, kas var apdraudēt LU informācijas sistēmu vai tīklu drošību vai to integritāti;
   4. lietotājiem jāievēro piesardzība, piekļūstot vietnēm, lejupielādējot failus vai noklikšķinot uz saitēm, lai novērstu ļaunatūras vai citu drošības apdraudējumu izplatīšanos;
   5. lietotāji nedrīkst apiet vai atspējot drošības kontroli vai mēģināt iegūt nesankcionētu piekļuvi ierobežotajām tīmekļa vietnēm vai sistēmām.

**V. Ārējo datu nesēju lietošana**

1. Lietotājiem, izmantojot ārējos datu nesējus, ir šādi pienākumi:
   1. izmantot tikai Eiropas Savienības tirgum paredzētas ārējās datu nesēju ierīces. Noņemamus datu nesējus (piemēram, USB diskdziņus, ārējos cietos diskus) izmantot tikai likumīgiem, ar LU saistītiem mērķiem;
   2. ārējiem datu nesējiem jābūt aizsargātiem ar paroli, lai novērstu nesankcionētu piekļuvi;
   3. pirms ārējo datu nesēju izmantošanas LU informācijas sistēmās tie ir jāpārbauda, vai tajos nav ļaunatūras, izmantojot atjauninātu pretvīrusu programmatūru;
   4. lietotājiem jāsargā aprīkojums no nozaudēšanas un zādzības.

**VI. Datu aizsardzība un konfidencialitāte**

1. Lietotājiem jāprot noteikt (identificēt), kuri dati nav publiski, tostarp LU ierobežotas pieejamības dati, klienta dati un personas dati. Ja lietotājs to nezina vai nav pārliecināts, tad lietotāja pienākums ir par to jautāt savam darba vadītājam vai LU Juridiskajam departamentam.
2. Ierobežotas pieejamības informācija ārējo datu nesēju ierīcēs (sk. šo noteikumu 13. punktu) uzglabājama vienīgi objektīvi pamatotos izņēmuma gadījumos, piemēram, datu nodošana.
3. Datu, kas satur LU ierobežotas pieejamības informāciju un nav publiski pieejami, pārsūtīšanas ārpus LU procesā izmanto datu šifrēšanu.
4. Datus no ārējās datu nesēja ierīces pirms iznīcināšanas vai atkārtotas izmantošanas pienācīgi izdzēš, lai nodrošinātu datu neatgriezenisku noņemšanu.
5. Ir aizliegta personīgo ārējo datu nesēju ierīču izmantošana LU informācijas glabāšanai vai pārsūtīšanai.

**VII. Uzraudzība un izpilde**

1. LU ir tiesības uzraudzīt un reģistrēt lietotāju darbības savās informācijas sistēmās un tīklos, lai nodrošinātu atbilstību šiem noteikumiem, drošībai un tiesiskajām prasībām.
2. LU ir tiesības uzraudzīt, piekļūt un izpaust visu informāciju un veiktās darbības. Failus, ziņojumus (tostarp pielikumus) un žurnālus var saglabāt un izmantot kā pierādījumus tiesvedībā, auditos un izmeklēšanās.
3. Lietotājs ir individuāli atbildīgs par to, ko dara LU sistēmā.
4. Lietotājs ir individuāli atbildīgs par aprīkojuma, programmatūras un informācijas, kas ir lietotāja rīcībā, aizsardzību.